**მოქალაქეთა ჩართულობის საგრანტო (COG) პროგრამა**

**საპროექტო იდეების კონკურსი**

„აღმოსავლეთ-დასავლეთის მართვის ინსტიტუტის“ (EWMI) „სამოქალაქო საზოგადოების განვითარებისა და მოქალაქეების ჩართულობის“ პროექტი (ACCESS) იწვევს არასამთავრობო ორგანიზაციებს, **განსაკუთრებით, რეგიონულ ორგანიზაციებს,** „მოქალაქეთა ჩართულობის საგრანტო პროგრამაში“ (COG) **საპროექტო იდეების** წარსადგენად.

„მოქალაქეთა ჩართულობის საგრანტო პროგრამის“ ძირითადი მიზანია, ხელი შეუწყოს ქართულ არასამთავრობო ორგანიზაციებს:

I. იმუშაონ **მოქალაქეებისთვის ყველაზე მნიშვნელოვანი პრობლემების** გადაჭრაზე და

II. ამ პროცესში აქტიურად **ჩართონ დაინტერესებული მოქალაქეებიც**

პროგრამა ორიენტირებულია არასამთავრობო ორგანიზაციების საქმიანობაში **მოქალაქეების ჩართვაზე,** შესაბამისად, დაფინანსებული პროექტების წარმატება გაიზომება არა მხოლოდ იმით, შეძლო თუ არა ორგანიზაციამ კონკრეტული პრობლემის გადაჭრა, არამედ, პირველ რიგში იმით, შეძლო თუ არა მან ამ პრობლემის გადაჭრისთვის მოქალაქეების მობილიზება და საპროექტო აქტივობებში მათი ჩართვა. საპროექტო იდეების განხილვისას უპირატესობა ასევე მიენიჭება იმ იდეებს, რომლებიც:

* ხელს შეუწყობს პარტნიორობასა და თანამშრომლობას **ფორმალურ** (რეგისტრირებულ არასამთავრობო ორგანიზაციებსა) **და არაფორმალურ სამოქალაქო ჯგუფებს** (მაგ. სამოქალაქო მოძრაობებს, საინიციატივო ჯგუფებს, სამოქალაქო აქტივისტებს) შორის.
* გაზრდის თანამშრომლობას **სხვადასხვა სექტორს** (მაგ. არასამთავრობო სექტორს, კერძო სექტორს, მედიას, საგანმანათლებლო ინსტიტუტებს, კრეატიულ ჯგუფებს) შორის.
* სწორად გამოიყენებს საარჩევნო პერიოდს წინასაარჩევნო დისკუსიებსა და დებატებზე, საარჩევნო პროგრამებზე და ამომრჩეველთა აქტიურობაზე გავლენის მოხდენის გზით.
* დაეხმარება არასამთავრობო ორგანიზაციებს ალტერნატიული დაფინანსების წყაროების მოძიებაში (მაგ. ე.წ. crowdfunding-ი, კორპორაციული სოციალური პასუხისმგებლობა, ინდივიდუალური შემოწირულობები)

კონკურსში მონაწილეობის მისაღებად არასამთავრობო ორგანიზაციებმა უნდა წარმოადგინონ საპროექტო იდეები (არაუმეტეს 1500 სიტყვისა) მოქალაქეებისთვის **მნიშვნელოვან პრობლემებზე** სამოქალაქო ინიციატივების განსახორციელებლად **უკვე ნაცადი და წარმატებული ან ინოვაციური მიდგომების გამოყენებით.** დაინტერესებულ არასამთავრობო ორგანიზაციებს შეუძლიათ საგრანტო დაფინანსება გამოიყენონ:

ა. მათი ყველაზე **წარმატებული ინიციატივების/მიდგომების (დასრულებული ან მიმდინარე) გასაგრძელებლად ან/და განსავრცობად.** მიუხედავად იმისა, რომ, ზოგადად, EWMI ACCESS-ი ინოვაციურ მეთოდებს წაახალისებს, თუ კონკურსში მონაწილე ორგანიზაცია დაასაბუთებს, რომ მის მიერ წარსულში შემუშავებული და გამოყენებული მიდგომები კარგად მუშაობს და მნიშვნელოვან შედეგებს აღწევს, EWMI ACCESS-ი მოხარული იქნება, მხარი დაუჭიროს მათ კვლავ გამოყენებასა და განვითარებას. უკვე ნაცად და წარმატებულ მიდგომაზე დაფუძნებულ საპროექტო იდეაში მოკლედ უნდა იყოს აღწერილი მიდგომის არსი, მისი წარმატების ძირითადი მიზეზ(ებ)ი და ამ მიდგომის გამოყენებით უფრო დიდი ან/და მდგრადი შედეგების მიღწევის გზები.

**ან**

ბ. **ახალი, კრეატიული და ექსპერიმენტული მიდგომების დასატესტად** ფორმალურ და არაფორმალურ ჯგუფებთან, სამოქალაქო აქტივისტებთან და სხვადასხვა სფეროს პროფესიონალებთან მჭიდრო თანამშრომლობის გზით. იმის გათვალისწინებით, რომ არასამთავრობო ორგანიზაციების საქმიანობით მოქალაქეების დაინტერესების ტრადიციული მეთოდები ხშირად არაეფექტიანია, მნიშვნელოვანია ინოვაციური მიდგომების შემუშავება და დანერგვა. ამის მიღწევის ერთ-ერთი გზა სხვადასხვა (განსხვავებული) ჯგუფისა და ინდივიდის შემოქმედებითი და პროფესიული უნარების გამოყენებაა, რათა მათი დახმარებით მოხდეს ახალი იდეების გენერირება და ამ იდეების სხვადასხვა პერსპექტივიდან გაანალიზება და ვალიდაცია. შესაბამისად, სასურველია, რომ ინოვაციაზე ორიენტირებული საპროექტო იდეები განსხვავებული ჯგუფებისა და პროფესიონალების თანამონაწილეობას ეფუძნებოდეს. ასეთ საპროექტო იდეებში მოკლედ უნდა იყოს აღწერილი პროექტის ძირითადი მიზანი და განხორციელების ინოვაციური გზები და დაკონკრეტებული იყოს იმ ჯგუფთა/ორგანიზაციათა/პირთა ვინაობა, ვინც მონაწილეობას მიიღებს დეტალური სამოქმედო გეგმის შემუშავებაში.

პირველ ეტაპზე EWMI ACCESS-ი განიხილავს მიღებულ საპროექტო იდეებს და შეარჩევს მათგან საუკეთესოებს, რის შემდეგაც, განმცხადებელ ორგანიზაციასთან ერთად, იმუშავებს დეტალური სამოქმედო გეგმისა და ბიუჯეტის მომზადებაზე. ამისთვის, EWMI ACCESS-ი ორგანიზებას გაუკეთებს ე.წ. „სოციალური ლაბორატორიის” ფორმატის სამუშაო შეხვედრებს (co-creation-ის მეთოდის[[1]](#footnote-1) გამოყენებით) მრავალფეროვანი მონაწილეებით, რაც ხელს შეუწყობს შერჩეული პრობლემ(ებ)ის სრულყოფილად გააზრებას, ამ პრობლემ(ებ)ის გადაჭრის კრეატიული გზების განსაზღვრას და დაგეგმილი საქმიანობის განხორციელებაში მეტი ადამიანის ჩართვას, რაც, თავის მხრივ, გაზრდის წარმატების შანსს.

პროექტების დაფინანსებისა და მათი განხორციელების დაწყების შემდეგ, EWMI ACCESS-ი გრანტიორ ორგანიზაციებს მისცემს შესაძლებლობას, საჭიროების შემთხვევაში, პერიოდულად გადაამუშაონ პროექტი. შესაძლებელია ყველაზე წარმატებული პროექტებისთვის დამატებითი დაფინანსების გამოყოფაც.

**გრანტების გაცემა**

COG-ი საგრანტო პროგრამის ფარგლებში დაფინანსდება მაქსიმუმ 6 პროექტი. თითოეული პროექტის ბიუჯეტი 20,000 აშშ დოლარს, ხოლო ხანგრძლივობა 12 თვეს არ უნდა აღემატებოდეს. EWMI ACCESS-ი იტოვებს უფლებას, დააფინანსოს ნებისმიერი წარმოდგენილი პროექტი, ან არ დააფინანსოს არცერთი.

როგორც წესი, EWMI ACCESS-ი გრანტიორ ორგანიზაციებთან Fixed Amount Award (FAA) ხელშეკრულებებს დადებს[[2]](#footnote-2). სტანდარტული საგრანტო ხელშეკრულება შეიძლება დაიდოს მხოლოდ გამონაკლის შემთხვევებში (თუ საპროექტო აქტივობები FAA-ის გაფორმების შესაძლებლობას არ იძლევა).

**მონაწილეობის უფლება**

საგრანტო პროგრამაში მონაწილე ორგანიზაციამ უნდა დააკმაყოფილოს შემდეგი მოთხოვნები:

* იყოს რეგისტრირებული როგორც არასამთავრობო, არამომგებიანი ორგანიზაცია;
* იყოს დამოუკიდებელი და პოლიტიკურად ნეიტრალური;
* ჰქონდეს არანაკლებ ერთწლიანი სამუშაო გამოცდილება. როგორც წესი, EWMI ACCESS–ი არ აფინანსებს დამწყებ ორგანიზაციებს. გამონაკლისი დაიშვება იმ შემთხვევაში, თუ ახლად დაფუძნებული ორგანიზაციის ხელმძღვანელებს ან/და თანამშრომლებს აქვთ შესაბამისი სამუშაო გამოცდილება/ცოდნა და ორგანიზაცია ყურადღებას ამახვილებს იმ საკითხ(ებ)ზე (ავსებს იმ ნიშას), რომელსაც, მნიშვნელობის მიუხედავად, წარსულში ნაკლები ყურადღება ეთმობოდა
* ჰქონდეს გამჭვირვალე საბუღალტრო სისტემა. ასეთი სისტემის არარსებობის შემთხვევაში, გრანტის მიმღებმა მჭიდროდ უნდა ითანამშრომლოს EWMI ACCESS-თან, რათა მისი დახმარებით შეძლოს საბუღალტრო სისტემის დახვეწა
* არ ჰქონდეს დავალიანება. ნებისმიერი ვალი სახელმწიფოს ან სხვა პირის წინაშე უნდა იყოს ჩამოწერილი/ანაზღაურებული, ან ვალის დაფარვა უნდა მოხდეს EWMI ACCESS-ის გრანტის პირველი ტრანშის მიღებამდე.

საჯარო მოხელეებს, პოლიტიკური თანამდებობის პირებს, პარლამენტის წევრებს, საზოგადოებრივი მაუწყებლის თანამშრომლებს და პოლიტიკური პარტიების ლიდერებს არ აქვთ უფლება იყვნენ პროექტის ხელმძღვანელები ან/და პროექტიდან მიიღონ ანაზღაურება.

COG-ი საგრანტო პროგრამის ფარგლებში არ დაფინანსდება და კონკურსს ავტომატურად გამოეთიშება საპროექტო იდეა, რომელიც მოიცავს:

* პოლიტიკური პარტიის მხარდაჭერას ან/და ლობირებას
* რელიგიური ღონისძიების ორგანიზებას (თუმცა, შესაძლოა, დაფინანსდეს რელიგიური ორგანიზაციის მიერ წარმოდგენილი პროექტი, რომელიც არ ემსახურება რელიგიურ მიზნებს და შეესაბამება საგრანტო პროგრამის მოთხოვნებს);
* ჰუმანიტარულ საქმიანობას
* მეცნიერულ კვლევას
* ტრენინგს ორგანიზაციული განვითარებაზე ან/და დაფინანსების ახალი წყაროების მოძიებაზე
* ინდივიდუალურ ან/და ჯგუფურ სამოგზაურო გრანტებს
* კომერციული დანიშნულების კაპიტალურ მშენებლობას

**საპროექტო იდეების წარდგენის პროცედურა**

საპროექტო იდეების წარდგენა შესაძლებელია ინგლისურ **ან** ქართულ ენაზე ელექტრონული ფოსტით.

ორგანიზაციის მიერ წარმოდგენილი საპროექტო იდეა მის მიერ უნდა იყოს მომზადებული. პლაგიატის შემთხვევაში ორგანიზაცია ავტომატურად გამოეთიშება კონკურსს. წარმოდგენილ საპროექტო იდეებს EWMI ACCESS–ი გამოიყენებს მხოლოდ კონკურსის მიზნებისთვის და მათ არ გადასცემს სხვა ორგანიზაციებს/პირებს. გამონაკლისი მხოლოდ იმ შემთხვევაში დაიშვება, თუ ამას მოითხოვს საქართველოს კანონმდებლობა ან/და „ამერიკის შეერთებული შტატების საერთაშორისო განვითარების სააგენტო“ (USAID). სხვა დონორებთან კოორდინაციის მიზნით, საგრანტო კონკურსში დაფინანსებული პროექტების შესახებ მოკლე ინფორმაცია გავრცელდება იმ ქართულ და საერთაშორისო ორგანიზაციებში, რომლებიც მხარს უჭერენ არასამთავრობო ორგანიზაციებს საქართველოში.

**საპროექტო იდეა:** სააპროექტო იდეის ფორმის ჩამოტვირთვა შესაძლებელია www.jobs.ge-დან ან EWMI ACCESS ვებგვერდიდან www.ewmi-access.org.

**განმარტებები:** კონკურსში მონაწილე ორგანიზაციებს შეუძლიათ საგრანტო პროგრამასთან დაკავშირებული კითხვები გააგზავნონ ელ. ფოსტის მისამართზე tgurchiani@ewmi.org. კითხვების დასმა ასევე შესაძლებელია EWMI ACCESS–ის Facebook გვერდზე www.facebook.com/EWMI.ACCESS. კითხვებზე პასუხები გამოქვეყნდება ყოველ პარასკევს.

**საპროექტო იდეის წარდგენა:** საპროექტო იდეები მიიღება ელ. ფოსტით მისამართზე grants@ewmi.org. ელ. ფოსტის სათაურში (Subject) უნდა მიეთითოს **“COG PROGRAM”.**

**დამატებითი ვიდეო მასალა (არასავალდებულო)**

სურვილის შემთხვევაში, საპროექტო იდეასთან ერთად, აპლიკანტებს შეუძლიათ წარმოადგინონ ვიდეომასალა, რომელშიც პროექტის იდეისა თუ დაგეგმილი აქტივობების შესახებ დამატებითი ინფორმაცია იქნება მოცემული. თუ მიგაჩნიათ, რომ პროექტის მთავარი იდეის/პრობლემის სრულად ასახვისთვის წერილობითი განაცხადი საკმარისი არ არის, მოამზადეთ ვიდეო, რომელიც ამ იდეას/პრობლემას უკეთესად წარმოაჩენს. ვიდეოს პროფესიონალურ დონეზე გადაღება და დამონტაჟება არ არის სავალდებულო. ვიდეოს გადასაღებად შეგიძლიათ გამოიყენოთ ვიდეოკამერა, ტელეფონი, ან ციფრული ფოტოაპარატი.

ვიდეო უნდა იყოს:

* მაქსიმუმ 5-წუთიანი
* ატვირთული Youtube-ზე (შესაბამისი ბმული მიუთითეთ განაცხადში) ან СD-ზე ჩაწერილი

ვიდეომასალის წარმოდგენა სავალდებულო არ არის!

**საპროექტო იდეების შეფასების პროცესი და კრიტერიუმები**

საპროექტო იდეებს შეაფასებს სპეციალურად ამ საგრანტო პროგრამისთვის შექმნილი გრანტების შემფასებელი კომისია, რომლის შემადგენლობაში იქნებიან EWMI ACCESS-ის თანამშრომლები და სხვა საზოგადოებრივი ორგანიზაციებიდან მოწვეული პირები.

EWMI ACCESS საპროექტო იდეებს შეაფასებს შემდეგი კრიტერიუმების მიხედვით:

* საპროექტო იდეის შესაბამისობა საგრანტო პროგრამის მიზნებთან
* შემოთავაზებული სტრატეგიის ეფექტიანობა დასახული მიზნ(ებ)ის მისაღწევად
* პროექტის განხორციელების პროცესში მოქალაქეების მონაწილეობის მასშტაბი
* ხარჯთეფექტიანობა (მათ შორის, თანადაფინანსების არსებობა)
* თანამშრომლობა სხვადასხვა სექტორს შორის
* პროექტის განმახორციელებელი გუნდის კვალიფიკაცია და გამოცდილება
* ორგანიზაციიას მიერ მსგავსი პროექტების განხორციელების გამოცდილება

**საგრანტო პროგრამის ვადები**

|  |  |
| --- | --- |
| კონკურსის შესახებ განცხადების გამოქვეყნება | 2.12.19 |
| ღია კარის დღე/ან ონლაინ კუნსულტაცია | 10.12.19 |
| კონკურსთან დაკავშირებული შეკითხვების წარდგენის ბოლო ვადა | 19.12.19 |
| EMWI ACCESS-ის მხრიდან კითხვებზე პასუხის გაცემის ბოლო ვადა | 20.12.19 |
| **საპროექტო იდეების წარდგენის ბოლოო ვადა** | **23.12.19** |
| საპროექტო იდეების შეფასება და საუკეთესოების შერჩევა | 10.01.20 |
| შერჩეულ ორგანიზაციებთან დეტალურ სამოქმედო გეგმებზე და ბიუჯეტებზე მუშაობა | 15.01.20 |
| გამარჯვებულ ორგანიზაციებთან საგრანტო ხელშეკრულებების გაფორმება | 3.02.20 |
| *გთხოვთ, გაითვალისწინოთ, რომ შეფასებისა და შედეგების გამოცხადების თარიღები შეიძლება შეიცვალოს* | |

**ორგანიზაციული განვითარება**

წარმატებულ აპლიკანტებს შესაძლებლობა ექნებათ ჩაერთონ EWMI ACCESS-ის ორგანიზაციული განვითარების პროგრამაში, რაც გულისხმობს ორგანიზაციის შეფასებას სპეციალური ინსტრუმენტით (კითხვარით) და ინდივიდუალურ კონსულტაციებს გამოვლენილი სუსტი მხარეების აღმოსაფხვრელად.

გარდა ამისა, აპლიკანტებს შეუძლიათ ორგანიზაციული/ინსტიტუციური განვითარების ხარჯები საგრანტო ბიუჯეტებშიც გაითვალისწინონ.

**EWMI ACCESS-ის შესახებ**

EWMI ACCESS-ი 8,996,947 მილიონი აშშ დოლარის ღირებულების 6-წლიანი პროექტია, რომელსაც USAID-ი აფინანსებს და EWMI ახორციელებს. პროექტის ადგილობრივი პარტნიორებია „კონსულტაციისა და ტრენინგის ცენტრი“ (CTC) და „სამოქალაქო განვითარების სააგენტო“ (CiDA).

EWMI ACCESS-ის პროექტი 2014 წლის ნოემბერში დაიწყო და მიზნად ისახავს საქართველოში სამოქალაქო ორგანიზაციების ეფექტიანობის გაზრდას (1) მოქალაქეების ნდობისა და ჩართულობის გაზრდით არასამთავრობო ორგანიზაციების საქმიანობებში და (2) არასამთავრობო ორგანიზაციების სტაბილური განვითარების ხელშეწყობით.

1. <https://usaidlearninglab.org/sites/default/files/resource/files/co_creation_discussion_note_august_13_2017_final.pdf> [↑](#footnote-ref-1)
2. ორგანიზააციას ხარჯები აუნაზღაურდება მათი გაწევის შემდეგ და მხოლოდ პროგრამული ანგარიშის წარდგენის საფუძველზე. [↑](#footnote-ref-2)